text: Falkejagt møder modstand på Christiansborg
  15 november 2017 kl. 18.54
  Et nyt forslag om lovliggørelsen af jagt med falke vækker forargelse i folketingets miljøudvalg.
  Tirsdag godkendte Folketinget førstebehandlingen af et nyt lovforslag, der skal gøre jagt med falke tilladt i Danmark for første gang i 50 år.
  Men ikke alle er interesseret i at lovliggøre falkejagt. Blandt andet næstformand i Miljø- og Fødevareudvalget Christian Rabjerg Madsen, Soc.dem.
  - Jeg synes ikke, vi skal bidrage til at holde rovfugle i bur. Rovfuglene dem kan man opleve ude i naturen, i stedet for at de skal have en hætte over hovedet, siger Christian Rabjerg Madsen til TV SYD.
  Falkejagt er fortsat forbudt i de andre nordiske lande, mens der er lovligt i England og Tyskland.
  Det er Regeringen og Dansk Folkeparti, som stemmer ja til lovforslaget, blandt andet fordi falkene kan bruges til at flytte råger og andre fuglekolonier, hvis de generer beboere i byområder.
  - Der bliver jeg lidt blød i knæene. Jeg har selv boet op ad en rågekoloni, men der kan man lave dispensationer med de fugle, der allerede er i fangenskab i stedet for at tage nye ind fra naturen, siger Christian Rabjerg Madsen.
  